
PËR KRIJIMIN E AUTORITETIT RREGULLATOR HEKURUDHOR[footnoteRef:2] [2:  Ky ligj është përafruar pjesërisht me:
- Direktivën 2012/34/BE, të Parlamentit Evropian dhe të Këshillit, datë 21 nëntor 2012, “Për krijimin e një zone të vetme hekurudhore evropiane”, e ndryshuar”. Numri CELEX 32012L0034, Fletorja Zyrtare e Bashkimit Evropian, seria L, nr. 343, datë 14.12.2012, f. 32–77. 
] 


Në mbështetje të neneve 78 e 83, pika 1, të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOS I:

KREU I
DISPOZITA TË PËRGJITHSHME

Neni 1
Qëllimi

Qëllimi i këtij ligji është krijimi i Autoritetit Rregullator Hekurudhor, në vijim “Autoriteti”. 

Neni 2
Objekti i ligjit 

Objekti i këtij ligji është përcaktimi i rregullave për organizimin dhe funksionimin e Autoritetit dhe përfaqësimin e tij. 

Neni 3
Objektivat e Autoritetit

Në kryerjen e veprimtarisë së tij, Autoriteti bazohet në objektivat e mëposhtme: 
a) mbrojtja e interesave të investitorëve në sistemin hekurudhor shqiptar; 
b) nxitja e qëndrueshmërisë, transparencës dhe besueshmërisë së tregut hekurudhor;
c) garantimi i ekuilibrave ekonomikë të sipërmarrjeve hekurudhore dhe/ose administruesve të infrastrukturës, si dhe kontrollin e thjeshtëzuar të kostove, që lindin si rezultat i drejtpërdrejtë i shërbimeve hekurudhore;
ç) garantimi i konkurrencës së lirë përmes monitorimit në mënyrë të drejtë dhe efektive në tregun hekurudhor të Shqipërisë.

KREU II
STATUSI, STRUKTURA DHE ADMINISTRIMI I AUTORITETIT

Neni 4
Statusi i Autoritetit

1. Autoriteti është person juridik publik, me seli në Tiranë, i cili organizohet dhe funksionon si agjenci autonome, në përputhje me dispozitat e këtij ligji.
2. Organet drejtuese të Autoritetit janë këshilli drejtues dhe drejtori ekzekutiv. 

Neni 5
Këshilli Drejtues

1. Këshilli drejtues është organi vendimmarrës për çështjet administrative dhe financiare të Autoritetit. 
2. Këshilli drejtues është organ kolegjial i përbërë nga kryetari dhe katër anëtarë, që emërohen me urdhër të Kryeministrit, me propozimin e ministrit përgjegjës për transportin.

Neni 6
Kompetencat e këshillit drejtues

1.	Këshilli drejtues ka këto kompetenca: 
a) miraton rregulloren për organizimin e brendshëm administrativ, funksionet specifike dhe përgjegjësitë e njësive organizative të Autoritetit, sipas kritereve të përcaktuara në legjislacionin për nëpunësin civil; 
b) harton dhe miraton parimet bazë të veprimtarisë së tij; 
c) merr vendime për lidhjen e memorandumeve të bashkëpunimit dhe të shkëmbimit të informacionit me autoritete brenda dhe jashtë vendit, në funksion të veprimtarisë së Autoritetit dhe në përputhje me sa është parashikuar në Kod; 
ç) diskuton periodikisht raportet për veprimtarinë e njësive organizative kryesore të Autoritetit; 
d) miraton buxhetin dhe raportin vjetor të Autoritetit; 
dh) i propozon ministrit strukturën dhe organikën e Autoritetit, e cila respekton parimet e përcaktuara në legjislacionin në fuqi për organizimin dhe funksionimin e institucioneve të administratës shtetërore; 
e) i propozon ministrit kategoritë e pagave të nëpunësve dhe punonjësve të administratës së Autoritetit, duke respektuar legjislacionin në fuqi për pagat e nëpunësve civilë dhe të punonjësve mbështetës; 
ë) miraton brenda muajit qershor të çdo viti raportin për sistemin hekurudhor për gjendjen dhe perspektivën e tregut, të inspektuar nga Autoriteti; 
f) miraton në rregulloret për procedurat e brendshme administrative afatet për paraqitjen e çështjeve për shqyrtim; 
g) miraton manualet e inspektimit; 
gj) kompetenca të tjera të lidhura me hartimin dhe propozimin për miratim të akteve nënligjore për zbatimin e legjislacionit në fuqi.
2. Vendimet e marra nga këshilli drejtues janë objekt ankimimi në gjykatë, i cili mund të ketë efekt pezullues për vendimin e këshillit drejtues vetëm kur efekti i menjëhershëm i vendimit të tij mund të shkaktojë dëme të pariparueshme ose dukshëm të tepërta për ankuesin.

Neni 7
Kriteret e emërimit të kryetarit  dhe anëtarëve të këshillit drejtues

1. Për t’u emëruar kryetar ose anëtar i këshillit drejtues, personat duhet të plotësojnë këto kritere: 
a) të kenë shtetësi shqiptare; 
b) të kenë diplomë universitare të nivelit të dytë; 
c) të jenë me integritet moral e profesional sipas legjislacionit për garantimin e integritetit të personave të cilët zgjidhen ose kryejnë funksione publike; 
ç) të jenë të paangazhuar në funksione drejtuese partiake; 
d) të mos jenë dënuar me vendim gjykate të formës së prerë për vepra penale; 
dh) ndaj tyre të mos jetë marrë masa disiplinore e largimit nga puna, që nuk është shuar sipas legjislacionit në fuqi; 
e) të mos kenë konflikt interesash me detyrën, në përputhje me detyrimet e legjislacionit në fuqi.
2. Kryetari i këshillit drejtues duhet të jetë me profesion jurist ose ekonomist dhe të ketë të paktën 10 (dhjetë) vjet eksperiencë në administratën publike, sektorin privat ose në institucione arsimore.
3. Anëtarët e këshillit drejtues duhet të jenë me profesion inxhinier, të specializuar në fushën e transportit, juristë dhe ekonomistë dhe të kenë të paktën 5 (pesë) vjet eksperiencë në administratën publike, sektorin privat ose në institucione arsimore. 

Neni 8
Mandati i kryetarit dhe anëtarëve të këshillit drejtues

1. Mandati i kryetarit dhe i anëtarëve të këshillit drejtues është 4 (katër) vjet, me të drejtë rizgjedhjeje vetëm një herë. 
2. Një muaj para përfundimit të mandatit të çdo anëtari të këshillit drejtues, Autoriteti lajmëron, me shkrim, ministrin, i cili fillon praktikat për emërimin e anëtarit të ri. 
3. Kryetari dhe anëtarët e këshillit drejtues të Autoritetit mund të jenë të punësuar me kohë të plotë në detyra të tjera, por nuk mund të jenë anëtarë të një këshilli drejtues tjetër ose të një organi vendimmarrës të ndonjë autoriteti tjetër mbikëqyrës.

Neni 9
Shpërblimet e këshillit drejtues

Kryetari dhe anëtari i këshillit drejtues shpërblehen në masën dhe sipas kritereve të përcaktuara me vendim të Këshillit të Ministrave, me propozim të ministrit përgjegjës për transportin.

Neni 10
Lirimi/shkarkimi nga detyra i kryetarit ose anëtarit të këshillit drejtues

1. Lirimi/shkarkimi nga detyra i kryetarit ose i anëtarit të këshillit drejtues përpara përfundimit të mandatit bëhet kur: 
a) jep dorëheqjen;
b) bëhet fizikisht dhe/ose mendërisht i paaftë për të përmbushur detyrën për të cilën është emëruar për më shumë se 3 (tre) muaj; 
c) mungon pa arsye në më shumë se 3 (tri) mbledhje radhazi; 
ç) i shkakton, për shkak të paaftësisë profesionale a të neglizhencës, dëm Autoritetit apo imazhit të këtij Autoriteti; 
d) vepron gjatë ushtrimit të funksioneve në kundërshtim me interesat e Autoritetit; 
dh) dënohet me vendim të formës së prerë për një vepër penale; 
e) humbet ose lë shtetësinë shqiptare. 
ë) del në pension.
2. Propozimi për lirimin nga detyra të kryetarit ose anëtarit të këshillit drejtues i paraqitet ministrit nga vetë këshilli, shoqëruar edhe me arsyet e provat për të cilat kërkohet ky lirim. 
3. Ministri, në zbatim të pikës 2 të këtij neni, mund të vendosë pezullimin e kryetarit ose anëtarit nga funksioni deri në përfundimin e procesit të verifikimit e të marrjes së vendimit. 
4. Në rast të krijimit të vakancës për shkak të përfundimit të parakohshëm të mandatit, anëtari tjetër emërohet sipas përcaktimeve të nenit 7 të këtij ligji.

Neni 11
Mbledhjet e këshillit drejtues

1. Mbledhjet e këshillit thirren me nismën e kryetarit, me kërkesën e secilit prej anëtarëve ose me kërkesë të drejtorit ekzekutiv të Autoritetit. Këshilli drejtues mblidhet të paktën 1 (një) herë në 2 (dy) muaj. 
2. Mbledhjet e këshillit drejtohen nga kryetari ose, në mungesë të tij, nga njëri prej anëtarëve, i autorizuar prej tij. 
3. Këshilli në mbledhjen e parë miraton rregulloren për organizimin e punës. 
4. Mbledhja e këshillit drejtues zhvillohet kur janë të pranishëm të paktën 3 (tre) anëtarë dhe vendimet e tij janë të vlefshme kur votojnë pro të paktën 3 (tre) anëtarë. Në votim nuk lejohet abstenimi. 
5. Për çdo mbledhje mbahet procesverbal, i cili nënshkruhet nga të gjithë anëtarët e pranishëm, ndërsa vendimet e këshillit nënshkruhen nga kryetari.

Neni 12
Transparenca në veprimtarinë e Autoritetit

1. Këshilli drejtues miraton rregulloren për procedurat e vënies në dispozicion të publikut të dokumentacionit që disponon, si dhe afatet e kushtet për mbajtjen e kopjeve të njësuara të këtij dokumentacioni në përputhje me legjislacionin në fuqi për informimin publik.
2. Çdo vendim i këshillit publikohet në faqen e Autoritetit në internet.

Neni 13
Drejtori ekzekutiv

1. Drejtori ekzekutiv është titullari i Autoritetit, i cili emërohet nga ministri në përputhje me përcaktimet e legjislacionit për nëpunësin civil për emërimin e anëtarëve të TND-së. 
2. Drejtori ekzekutiv nuk mund të jetë anëtar i këshillit drejtues. 
3. Drejtori ekzekutiv merr pjesë në mbledhjet e këshillit pa të drejtë vote.

Neni 14
Detyrat dhe përgjegjësitë e drejtorit ekzekutiv

Drejtori ekzekutiv ka këto përgjegjësi e detyra: 
a) është përgjegjës për drejtimin dhe administrimin e veprimtarisë së Autoritetit; 
b) paraqet për miratim në këshillin drejtues rregulloren e brendshme të funksionimit të Autoritetit; 
c) paraqet për miratim në këshillin drejtues buxhetin dhe programin përkatës të punës përpara fillimit të çdo veprimtarie; 
ç) paraqet për miratim në këshillin drejtues programin ekonomiko-financiar të Autoritetit, si dhe vlerat e tarifave që do të zbatohen për të gjitha shërbimet që lëshon ky Autoritet; 
d) përfaqëson Autoritetin në marrëdhëniet me të tretët; 
dh) ushtron të gjitha të drejtat dhe detyrat për të siguruar plotësimin e detyrimeve që i janë ngarkuar Autoritetit në zbatim të Kodit Hekurudhor.
e) nënshkruan dhe bën njoftimin e masave administrative për shkelje të nenit 22 të këtij ligji. 
KREU III
ADMINISTRATA E AUTORITETIT

Neni 15
Organizimi dhe detyrimet

1. Veprimtaria e Autoritetit mbështetet nga administrata, që funksionon në përputhje me legjislacionin në fuqi për marrëdhëniet e punës, organizimin dhe funksionimin e institucioneve të administratës shtetërore dhe rregulloren e brendshme të Autoritetit, të miratuar nga këshilli drejtues sipas propozimit të drejtorit ekzekutiv. 
2. Marrëdhëniet e punës së drejtorit ekzekutiv dhe të nëpunësve të administratës së Autoritetit rregullohen sipas dispozitave të legjislacionit për nëpunësin civil. Marrëdhëniet e punës së punonjësve mbështetës rregullohen në bazë të dispozitave të Kodit të Punës.
3. Struktura dhe organika e Autoritetit miratohen me urdhër të Kryeministrit, me propozimin e ministrit përgjegjës për transportin.

Neni 16
Inspektimi

1. Inspektimi ushtrohet nga inspektorët e Autoritetit, sipas përcaktimit të bërë në urdhrin e nënshkruar nga drejtori ekzekutiv. Inspektimi bëhet me ose pa lajmërim. 
2. Inspektorët e përcaktuar në përputhje me pikën 1 të këtij neni, inspektojnë për respektimin e dispozitave ligjore e nënligjore në fuqi, që rregullojnë veprimtarinë e transportit hekurudhor në territorin shqiptar.  
3. Subjekti i inspektuar është i detyruar t’u sigurojë inspektorëve të Autoritetit kushte normale pune, si dhe t’u ofrojë dokumentacion ose çdo të dhënë tjetër të shkruar në gjuhën shqipe. 
4. Inspektorët e administratës së Autoritetit, para fillimit të procedurave të inspektimit, janë të detyruar të paraqesin urdhrin e përmendur në pikën 1 të këtij neni. 
5. Subjekti i inspektuar është i detyruar t’u ofrojë Autoritetit dhe administratës së tij:
a) mjetet e nevojshme për inspektim, nëse i kërkohet kjo, si dhe t’u përgjigjet pyetjeve në mjediset e Autoritetit; 
b) personat e kontaktit nga radhët e të punësuarve, për të ndihmuar në kryerjen e inspektimit; 
c) hyrje pa limit në mjediset e zyrave të subjekteve; 
ç) të gjitha llogaritë, dokumentacionin tregtar dhe çdo dokumentacion tjetër të nevojshëm, për të përcaktuar faktet dhe rrethanat në lidhje me çështjet për të cilat kryhet inspektimi; 
d) pas një kërkese paraprake, fotokopjet e llogarive dhe të dokumenteve të tjera, ku të shënohet me shkronja shtypi “E njëjtë me origjinalin”, si dhe data dhe nënshkrimi i personit të autorizuar nga subjekti i inspektuar. 
6. Raporti për çdo inspektim përgatitet në 2 (dy) kopje dhe nënshkruhet nga nëpunësi i Autoritetit që kryen inspektimin, si dhe i paraqitet për kundërfirmë personit që përfaqëson subjektin e inspektuar.

KREU IV
KODI ETIK, PROFESIONALIZMI DHE KONFIDENCIALITETI

Neni 17
Kodi etik dhe profesionalizmi

1. Anëtarët e këshillit drejtues, nëpunësit dhe punonjësit e tjerë të Autoritetit, gjatë ushtrimit të veprimtarisë, zbatojnë kodin e etikës dhe standardet profesionale, të miratuara nga këshilli drejtues sipas propozimit të drejtorit ekzekutiv. 
2. Kur vërehen shkelje të kodit të etikës, merren masa disiplinore sipas legjislacionit në fuqi për nëpunësin civil.

Neni 18
Konfidencialiteti

1. Të dhënat që i vihen në dispozicion Autoritetit për veprimtarinë e subjektit të inspektuar, klasifikohen si “informacion konfidencial” nëse përhapja e tyre cenon interesat tregtare ose emrin e mirë të subjektit. 
2. Nuk janë informacione konfidenciale të dhënat tregtare të siguruara nga subjekti i inspektuar, detyrimi për botimin e të cilave është parashikuar nga ky ligj ose nga ligje të tjera. Klasifikimi i informacionit bëhet me rregullore të brendshme, të miratuar nga këshilli drejtues. 
3. Kryetari e anëtarët e këshillit drejtues, nëpunësit dhe punonjësit e tjerë të Autoritetit janë të detyruar t’i ruajnë dhe të mos i shpërndajnë informacionet konfidenciale. 
4. Informacioni i klasifikuar konfidencial nuk trajtohet më si i tillë me kalimin e 3 (tre) vjetëve nga çasti kur i është dorëzuar Autoritetit. Ky afat mund të zgjatet me vendim të këshillit drejtues.

KREU V
FINANCIMI DHE BUXHETI I AUTORITETIT

Neni 19
Financimi dhe buxheti

1. Autoriteti financohet nga të ardhurat e realizuara nga vetë ai nga mbledhja e tarifave, si dhe nga buxheti i shtetit. 
2. Të ardhurat në buxhetin e Autoritetit krijohen nga: 
a) tarifat që mbledh Autoriteti sipas pikës 6 të këtij neni; 
b) të ardhurat nga projektet dhe programet në të cilat është përfshirë, në zbatim të legjislacionit në fuqi për fushën e transportit hekurudhor dhe të ngjashme; 
c) financimet nga buxheti i shtetit; 
ç) çdo e ardhur tjetër e krijuar sipas legjislacionit në fuqi.
3. Pasqyrat financiare të të ardhurave dhe shpenzimeve hartohen në përputhje me dispozitat ligjore në fuqi për menaxhimin financiar dhe kontrollin. 
4. Autoriteti, për përdorimin e fondeve të veta, u nënshtrohet dispozitave ligjore për prokurimet publike. 
5. Të gjitha të ardhurat e tepërta në mbyllje të vitit fiskal për shpenzimet e Autoritetit kalojnë në buxhetin e shtetit. 
6. Autoriteti mbledh tarifa për: 
a) mbikëqyrjet e shkeljeve të pretenduara nga ankimuesit; 
b) konsulenca të kërkuara nga sipërmarrës hekurudhorë; 
c) konsultimet ndaj administruesve të infrastrukturës hekurudhore dhe operatorëve të impianteve të shërbimit.

Neni 20
Konflikti i interesit

1. Kryetari dhe anëtarët e këshillit drejtues të Autoritetit, si dhe nëpunësit e Autoritetit veprojnë në mënyrë të pavarur nga çdo interes tregu i lidhur me sektorin hekurudhor, dhe për rrjedhojë nuk mund të  kenë asnjë interes ose marrëdhënie biznesi me sipërmarrjet ose subjektet hekurudhore të mbikëqyrura.
2. Kryetari dhe anëtarët e këshillit drejtues të Autoritetit, si dhe nëpunësit e Autoritetit bëjnë deklarimin e mungesës së konfliktit të interesit përpara fillimit të ushtrimit të detyrës dhe në vijim çdo vit, sipas dispozitave ligjore në fuqi, lidhur me deklarimin e mungesës së konfliktit të interesit. Në deklaratën e mungesës së konfliktit të interesit, këta persona, duhet të tregojnë çdo interes të drejtpërdrejtë ose të tërthortë që mund të konsiderohet se cenon pavarësinë e tyre dhe që mund të ndikojë në përmbushjen e funksioneve të tyre ligjore. 
3. Kryetari dhe anëtarët e këshillit drejtues të Autoritetit nuk marrin pjesë në procedurat e diskutimit dhe vendimmarrjes nëse kanë interes të drejtpërdrejtë apo të tërthortë për çështjen, interes i cili cenon paanësinë e tyre në vendimet që do të merren, si dhe me qëndrimet zyrtare. Nëpunësi i Autoritetit nuk merr pjesë në inspektime ndaj subjekteve të mbikëqyrura nëse ka interesa të drejtpërdrejta ose të tërthorta për çështjen për të cilën kryhet inspektimi, interes i cili cenon paanësinë e tyre.
4. Kryetari dhe anëtarët e këshillit drejtues të Autoritetit, si dhe nëpunësit e Autoritetit, nëse vërejnë se ndodhen përpara rasteve të konfliktit të interesit të parashikuara në pikën 3 të këtij neni, bëjnë deklaratat me shkrim për këtë fakt dhe tërhiqen nga shqyrtimi i çështjes.
5. Pas përfundimi të mandatit të kryetarit dhe anëtarëve të këshillit drejtues të Autoritetit, ata nuk mund të punësohen ose të përfshihen në shërbime me pagesë, të drejtpërdrejtë ose të tërthortë, nga subjektet e mbikëqyrura nga Autoriteti për një periudhë dyvjeçare.

KREU VI
REGJISTRAT E AUTORITETIT

Neni 21
Regjistrat

1. Autoriteti krijon dhe mban regjistra elektronikë dhe fizikë të hapur për publikun, për: 
a) shoqëritë që ushtrojnë veprimtari hekurudhore si veprimtari dytësore primare ose bazë; 
b) shoqëritë që ushtrojnë veprimtari hekurudhore si institute ose studio private. 
2. Këshilli drejtues, me propozimin e drejtorit ekzekutiv, miraton regjistra të tjerë dhe procedura për regjistrimin fillestar, mbajtjen dhe ruajtjet e regjistrave, si dhe procedurat që sigurojnë mirëfunksionimin e regjistrit si një sistem informativ i plotë.

KREU VII
KUNDËRVAJTJET DHE MASAT ADMINISTRATIVE

Neni 22
Kundërvajtjet administrative

1. Konsiderohen kundërvajtje administrative, nëse nuk përbëjnë vepër penale, veprimet dhe mosveprimet në rastet e mëposhtme: 
a) kur administruesit e infrastrukturës, sipërmarrësit hekurudhorë apo cilado palë tjetër nuk i ofron Autoritetit Rregullator Hekurudhor të Tregut informacionin e kërkuar; 
b) kur administruesit e infrastrukturës nuk publikojnë “Deklaratën e rrjetit” sipas kritereve të përcaktuara në dispozitat e Kodit Hekurudhor; 
c) kur administruesit e infrastrukturës nuk e njoftojnë Autoritetin Rregullator Hekurudhor për zbritjen e tarifës së qasjes në infrastrukturë; 
ç) kur administruesit e infrastrukturës bëjnë rezervime të kapaciteteve të infrastrukturës pa respektuar procedurat e përcaktuara në këtë ligj dhe akteve ligjore dhe nënligjore që miratohen në zbatim të tij; 
d) kur të ardhurat financiare, të krijuara nga qasja në infrastrukturën hekurudhore, nuk regjistrohen nga administruesi i infrastrukturës, si dhe nuk bëhen publike; 
dh) kur evidentohen rastet që grafiku i shpërndarjes së kapaciteteve të infrastrukturës hekurudhore nga administruesi i infrastrukturës është hartuar në mënyrë diskriminuese, në kundërshtim me dispozitat e Kodit Hekurudhor; 
e) kur infrastruktura hekurudhore është deklaruar e mbingarkuar nga administruesi i infrastrukturës dhe nuk analizohen kapacitetet në afatin e caktuar; 
ë) kur nuk është propozuar plani për rritjen e kapaciteteve të infrastrukturës nga administruesi i infrastrukturës, në rastet kur infrastruktura është deklaruar e mbingarkuar, si dhe është përfunduar analiza e kapacitetit infrastrukturor;
f) kur administruesi i infrastrukturës nuk përgatit planin e kërkuar të biznesit dhe dokumentet që lidhen me to. 
2. Kundërvajtjet e parashikuara në pikën 1 të këtij neni dënohen me gjobë nga 50 000 (pesëdhjetëmijë) lekë deri në 125 000 (njëqind e njëzet e pesëmijë) lekë dhe, në rast përsëritjeje të shkeljes, nga 130 000 (njëqind e tridhjetëmijë) lekë deri në 150 000 (njëqind e pesëdhjetëmijë) lekë. Në përllogaritjen e gjobës merren parasysh pasojat e shkaktuara nga shkelja, kohëzgjatja dhe rëndësia e tyre.
3. Cilido person që pengon Autoritetin, strukturat e tij ose nëpunësit e autorizuar të administratës së tij në ushtrimin e kompetencave të përcaktuara nga ky ligj ose nga çdo akt tjetër, dënohet me gjobë nga 50 000 (pesëdhjetë mijë) lekë deri në 75 000 (shtatëdhjetë e pesëmijë) lekë dhe, në rast përsëritjeje të shkeljes, nga 80 000 (tetëdhjetëmijë) lekë deri në 100 000 (njëqindmijë) lekë
4. Për dëme të shkaktuara nga subjektet e kontrolluara (administruesi i infrastrukturës/sipërmarrës hekurudhor) ndaj palës që ankimohet tek Autoriteti, ky i fundit ka të drejtë të vendosë gjoba në vlerën deri në 10 për qind të xhiros vjetore për vitin e kaluar financiar.
5. Në rastin e kundërvajtjeve administrative, përveç gjobës mund të vendosen edhe kufizime të tjera të lidhura me profesionet për sektorin e transportit hekurudhor, në përputhje me legjislacionin në fuqi.
[bookmark: _GoBack]6. Ndaj sanksioneve administrative, të vendosura sipas këtij neni, mund të bëhet ankim në gjykatën administrative.
7. Të ardhurat nga gjobat derdhen në buxhetin e shtetit.
8. Autoriteti publikon në faqen e tij zyrtare të internetit masat e marra në zbatim të pikës 1 të këtij neni. 

Neni 23
Aktet nënligjore

Ngarkohet Këshilli i Ministrave që brenda 6 muajve nga hyrja në fuqi të nxjerrë aktet nënligjore në zbatim të nenit 9 të këtij ligji. 

Neni 24
Hyrja në fuqi

Ky ligj hyn në fuqi 15 ditë pas botimit në Fletoren Zyrtare. 

KRYETAR
Gramoz Ruçi

Miratuar në datën 1.7.2021.

